U dvorani Osnovne škole 'Ravne njive' u Splitu koja nosi ime Dražena Petrovića i u kojoj djeluje Školsko sportsko društvo 'Dražen Petrović' danas je polaganjem vijenca uz spomen ploču i veliku fotografiju prerano preminulog proslavljenog košarkaša te revijalnom učeničkom utakmicom obilježena pedeseta obljetnica njegovog rođenja.





Učenici i djelatnici škole na čelu s ravnateljem Miljenkom Bitangom čije školsko društvo i dvorana nose ime košarkaškog Mozarta na taj su se način priključili brojnim manifestacijama u Zagrebu, Šibeniku... prigodom obilježavanja tog jubileja.





Tom prilikom učenici su imali priliku učvrstiti svoje znanje o prerano preminuloj legendi hrvatske košarke, uz gledanje fotografija s otvaranja dvorane.





Povodom Draženovog rođendana smo porazgovarali sa 'šestašima' Antoniom Škokom, Tonijem Jelavićem, Ivanom Gabelom i Anom Rajčić.





- Bio je slavni hrvatski košarkaš, najbolji. Najviše mi se sviđa ona njegova finta kada je znao loptu znao provući iza leđa! - rekao je Antonio koji je pokazao kako mnogo zna o Draženu.





- On je bio europski Michael Jordan – poentirao je i Ivan.





A svi spomenuti 12-godišnjaci zajedno su rekli kako često na youtubeu gledaju isječke s Draženovih utakmica, o njemu čitaju u novinama, na internetu...





- Dražen se u pet sati dizao, već u šest je bio na treningu, a u osam manje deset je bio u školi – ispričao je učenicima ravnatelj Bitanga kako je naporno Dražen radio da bi postao najbolji.





Podsjetimo, dvoranu koja nosi Draženovo ime (i u kojoj je njegova fotografija u prirodnoj veličini) i spomen ploču s pjesmom 'Život leti, kapetane' otvorili su prije dvije godine Draženova majka Biserka, brat Aleksandar Petrović, a sudjelovali su i prijatelji Dino Rađa, Vinko Capo Bajrović, Ivan Gudelj...





FRANE VULAS